བསམ་སྦྱོར་

བསམ་སྦྱོར་ཞེས་པ་ནི་ཐེག་པ་ཆེན་པོའི་ལམ་སྒོམ་སྐབས་ལྷག་པའི་བསམ་པ་དང་བཅས་པའི་སེམས་ཀྱི་རྣམ་པ་ཞིག་སྟེ། སེམས་ཅན་གྱི་དོན་དུ་བླ་ན་མེད་པའི་བྱང་ཆུབ་ཐོབ་པར་འདོད་པའི་ཀུན་སློང་གི་དབང་གིས་སྒྲིབ་གཉིས་ཞི་བ་དང་འབྲས་བུ་མཆོག་གི་ཆེད་དུ་ཕ་རོལ་ཏུ་ཕྱིན་པ་དྲུག་གིས་སེམས་སྦྱངས་པའི་ཚུལ་ལ་གོ །
མཚན་ཉིད།
སེམས་ཅན་ཐམས་ཅད་ཀྱི་དོན་དུ་བླ་ན་མེད་པའི་བྱང་ཆུབ་ཐོབ་པར་འདོད་པའི་ལྷག་པའི་བསམ་པ་དང་བཅས་པར་ཕ་རོལ་ཏུ་ཕྱིན་པ་དྲུག་གི་སྒོ་ནས་སེམས་སྦྱངས་པའི་ཚུལ་ལ་ཟེར།
སྒྲ་བཤད།
བསམ་ཞེས་པ་ནི་ཡིད་ལ་བྱེད་པ་སྟེ་སེམས་ལ་གོ་ལ། སྦྱོར་ཞེས་པ་ནི་སྦྱང་བ་སྟེ་ཕ་རོལ་ཏུ་ཕྱིན་པ་དྲུག་གི་སྒོ་ནས་སེམས་སྦྱངས་པ་ལ་གོ་སྟེ། གཉིས་སྦྲེལ་ན་ལྷག་པའི་བསམ་པ་དང་བཅས་པར་སེམས་སྦྱངས་པའི་ཚུལ་ལ་བསམ་སྦྱོར་ཞེས་བྱ།
དབྱེ་བ།
ཀུན་སློང་གི་སྒོ་ནས་དབྱེ་བ། "གལ་ཏེ་དགྲ་བཅོམ་སོགས་ཚིགས་བཅད་གཅིག་སྟེ། གལ་ཏེ་ཉན་ཐོས་དགྲ་བཅོམ་པ་དང་རང་རྒྱལ་གྱི་བྱང་ཆུབ་ལ་རེག་པར་འདོད་པའི་སེམས་ཀྱིས་ཚུལ་ཁྲིམས་སྲུང་བར་བྱེད་ན་ཐེག་པ་ཆེན་པོ་འདི་ལ་ལྟོས་ནས་ནི་གང་ཟག་དེ་ཚུལ་ཁྲིམས་འཆལ་ཞིང་བསམ་པ་མི་མཁས་ཤིང་དེ་བཞིན་དུ་སྦྱོར་བ་སྤྱོད་པ་ཡང་ཉམས་པ་ཡིན་ཏེ་དོན་ཆེན་པོ་ལས་ལྟུང་བའི་ཕྱིར་ན་བསམ་སྦྱོར་ཉམས་པའོ། །ཅི་སྟེ་ཚུལ་ཁྲིམས་དེ་གང་གི་ཆེད་དུ་སྲུང་བ་བླ་ན་མེད་པའི་བྱང་ཆུབ་སྒྲིབ་གཉིས་ཞི་བ་མཆོག་ཏུ་ཡོངས་སུ་བསྔོ་ན། གང་ཟག་དེ་འདོད་པའི་ཡོན་ཏན་ལྔ་ལ་བརྩོན་པའི་ཚུལ་གྱིས་གནས་ན་ཡང་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་ལ་གནས་པ་ཞེས་བྱ་སྟེ་ལམ་དང་འབྲས་བུ་མཆོག་གི་ཕྱིར་ཞུགས་པས་མ་ཉམས་པའི་ཕྱིར་རོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། ཤོག་གྲངས་104aཞེས་གསུངས།
བསྔོ་བ་ཡོད་མེད་ཀྱི་སྒོ་ནས་དབྱེ་བ། "ཡང་བྱང་ཆུབ་སེམས་དཔའ་གང་ཞིག་དམིགས་མེད་ཀྱི་བྱང་ཆུབ་ཐོབ་པར་འདོད་པས། ཚུལ་ཁྲིམས་ལེགས་པར་བསྲུངས་ཤིང་བསོད་ནམས་དེ་བྱང་ཆུབ་ཀྱི་མཆོག་ཏུ་ཡོངས་སུ་བསྔོ་ལ། དེ་ལྟ་བུའི་བསོད་ནམས་དེ་ཡིས་རློམ་སེམས་བདག་འཛིན་མེད་ཅིང་བདག་ཡོན་ཏན་དང་ལྡན་ནོ་ཞེས་བསྟོད་པར་མི་བྱེད་དོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར། ཤོག་གྲངས་136-137ཞེས་སོ། །རློམ་པ་ཡོད་མེད་ཀྱི་སྒོ་ནས་དབྱེ་བ། "གཞན་དོན་དུ་བྱང་ཆུབ་འདོད་པའི་ལྷག་པའི་བསམ་པས་སངས་རྒྱས་ཀྱི་བྱང་ཆུབ་མཆོག་ཏུ་ཞུགས་པ་ལས། ངོ་བོའི་ཁྱད་པར་སློབ་མ་བཟང་པོ་རྟག་ཏུ་ངུ་ལྟ་བུ་དང་ནོར་བཟང་ལྟ་བུའི། བླ་མ་ལ་གུས་པ་དང་ལྡན་པ་དེ་དག་གི་ལམ་ཡང་དག་པ་ཐོབ་པར་འགྱུར་རོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར། ཤོག་གྲངས་71-72ཞེས་པ་ལྟར། ཁེངས་པ་དང་ང་རྒྱལ་དང་བཅས་པའི་བསམ་སྦྱོར་དང་། ཁེངས་པ་དང་ང་རྒྱལ་མེད་པའི་བསམ་སྦྱོར་གཉིས་སུ་དབྱེ།
བསམ་སྦྱོར་གྱི་ཡོན་ཏན། བྱང་ཆུབ་ཀྱི་རྒྱུ་ཐོབ་པ། "མི་མཐུན་པའི་ཕྱོགས་ཀྱི་ཟིལ་གྱིས་མི་ནོན་པའི་བྱང་ཆུབ་སེམས་དཔའ་ལ་དད་པ་བརྟན་པོ་ཡོད་ན། ཤེས་རབ་ཀྱི་ཕ་རོལ་ཏུ་ཕྱིན་པ་མཆོག་ལ་བསམ་སྦྱོར་བ་སྟེ། མཆོག་ནི་ཆེན་པོ་ཡིན་པའི་ཕྱིར་རོ། །ཡང་དག་པའི་སྦྱོར་བ་ལ་རྗེས་སུ་གནས་པ་ཡོད་ན། དེའི་ཚེ་བདེན་པ་གཉིས་ཀྱི་རིམ་པས་ཞུགས་པ་ཡིན་པའི་ཕྱིར། ཉན་ཐོས་རང་རྒྱལ་ས་གཉིས་ཤིན་ཏུ་འདས་བྱས་ནས་བདུད་དང་མུ་སྟེགས་ལ་སོགས་པས་ཟིལ་གྱིས་མི་གནོན་པའི་རྒྱལ་བ་རྣམས་ཀྱི་བྱང་ཆུབ་ཀྱི་རྒྱུ་ཁྱད་པར་གྱི་མཚན་ཉིད་མྱུར་དུ་འཐོབ་བོ། །"སློབ་དཔོན་སེངྒེ་བཟང་པོ། སྡུད་པའི་དཀའ་འགྲེལ། ཤིང་དཔར། ཤོག་གྲངས་81ཞེས་པ་བཞིན། ཡང་དག་པའི་བསམ་སྦྱོར་ལ་རྗེས་སུ་གནས་ན་བྱང་ཆུབ་ཀྱི་རྒྱུ་ཁྱད་པར་གྱི་མཚན་ཉིད་མྱུར་དུ་ཐོབ་པར་འགྱུར།
འདུན་པའི་བསམ་པ་ཐག་པ་ཐོབ་པ། "འདུན་པའི་བསམ་པ་ཐག་པའི་སྒོ་ནས་བསྒྲུབ་པར་བྱེད་པ་ལ་མངོན་པར་བརྩོན་པར་བྱེད་ན། དེ་ལྟ་བུའི་བསམ་སྦྱོར་དང་ལྡན་པ་དཔེ་འབྲས་བུ་རྣམ་པ་ཐམས་ཅད་མཁྱེན་པ་ཉིད་ལ་ངེས་པར་ཞུགས་པར་རིག་པར་བྱའོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར། ཤོག་གྲངས་117ཡང་དག་པའི་བསམ་སྦྱོར་དང་ལྡན་ན་རྣམ་མཁྱེན་ལ་ངེས་པར་ཞུགས་པར་འགྱུར། བསམ་སྦྱོར་ཉམས་པའི་ཉེས་དམིགས། "ཉན་ཐོས་དང་རང་རྒྱལ་ལ་སོགས་པ་འབྲས་བུ་ཆུང་ངུ་ཐོབ་པར་འདོད་པའི་སེམས་བསྐྱེད་དེ་ནི་དགེ་སློང་གི་ཕས་ཕམ་པ་སྟེ་རྩ་བ་བཞི་འཆམ་སེམས་དང་བཅས་པ་འབྱུང་བ་བས་ཀྱང་ཤིན་ཏུ་ལྕི་བ་ཡིན་ནོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར། ཤོག་གྲངས་136ཞེས་གསུངས་སོ། །
ཉན་ཐོས་རང་རྒྱལ་གྱི་འབྲས་བུ་ཐོབ་པར་འདོད་པའི་སེམས་བསྐྱེད་ན་ཐེག་ཆེན་གྱི་བསམ་སྦྱོར་ཉམས་པས་དགེ་སློང་གི་ཕས་ཕམ་བས་ཀྱང་ལྕི་བར་འགྱུར།
ལོག་པའི་བསམ་སྦྱོར་གྱི་ཉེས་དམིགས། "གང་ཞིག་དེ་ཡང་དད་པ་སྟོབས་སུ་གྱུར་པས་ཤེས་རབ་ཕ་རོལ་ཕྱིན་མཆོག་གིས་ཟིན་པ་སྟེ། དངོས་པོ་རྣམས་སྒྱུ་མ་ལྟ་བུར་རྟོགས་པའི་ཕྱིར་དངོས་པོའི་རང་བཞིན་ལ་མཁས་པའོ། །"སློབ་དཔོན་སེངྒེ་བཟང་པོ། སྡུད་པའི་དཀའ་འགྲེལ། ཤིང་དཔར། ཤོག་གྲངས་81-82ཞེས་གསུངས་པ། ཤེས་རབ་མེད་པར་དད་པ་ཙམ་གྱིས་བསམ་སྦྱོར་བྱས་ན་འཁོར་བའི་རྒྱ་མཚོ་ལས་གྲོལ་མི་ཐུབ།
ལུང་ཁུངས།